OUTA verwerp e-tol se gereedheid | Maroela Media
Wayne Duvenage, die voorsitter van Outa, het gesê Sanral het misluk. "As Sanral so bevoeg was en hul penarie oor finansiering so ernstig is, waarom het ons steeds oor die afgelope jaar 'n vlaag van wetswysigings gesien?" het hy gevra. "Die regulatoriese omgewing vorm deel van die raamwerk van gereedheid."
Duvenage het gesê tydens hofverrigtinge in die konstitusionele hof in Augustus verlede jaar, het Sanral gesê hy kan die e-tolstelsel binne twee weke in werking stel sodra die interdik, wat die projek gestuit het, tersyde gestel word.
"Omtrent 'n jaar het intussen verloop en hulle is steeds besig om doekies om te draai," het hy gesê.
Volgens die DA is e-tol nog nie in werking gestel nie, omdat die ANC-regering bekommerd is dat dit hul stemme tydens volgende jaar se verkiesing kan beïnvloed.
Sanral het Woensdag aangekondig dat hy verskeie banke nader in 'n poging om R1.48 miljard te bekom. Die grootste gedeelte van die bedrag wat benodig word, is om die skuld op die Gauteng hoofwegverbeteringsprojek (GFIP) af te betaal. Lees meer hier.